ราชธานีหนี้สูญปูด163ล้าน
เศรษฐกิจฟุบ ราชธานีลิสซิ่ง หนี้สูญเพิ่ม 163 ล้านบาท ลูกค้ายืดจ่ายหนี้
22 ม.ค. 2558

เศรษฐกิจฟุบ ราชธานีลิสซิ่ง หนี้สูญเพิ่ม 163 ล้านบาท ลูกค้ายืดจ่ายหนี้
นายบุญชู วงศ์ภักดี ผู้ช่วยกรรมการผู้จัดการอาวุโสสายงานบัญชีและการเงิน บริษัท ราชธานีลิสซิ่ง เปิดเผยว่า ในปีที่ผ่านมาบริษัทมีค่าใช้จ่ายหนี้สูญและหนี้สงสัยจะสูญ 432 ล้านบาท เพิ่มขึ้นจากปีก่อน 163 ล้านบาท หรือ 60.6% ซึ่งเป็นผลกระทบจากเศรษฐกิจในประเทศที่ชะลอตัวลง ส่งผลให้ลูกค้าบางส่วนเลื่อนระยะเวลาชำระหนี้ออกไป ประกอบกับการที่บริษัทพิจารณาตั้งสำรองทั่วไปเพิ่มเติม เพื่อให้สอดคล้องกับสภาพเศรษฐกิจ
ทั้งนี้ ทำให้ในปีที่ผ่านมามีกำไรสุทธิ 704 ล้านบาท ลดลง 50 ล้านบาท หรือ 6.6% เมื่อเทียบกับปี 2556 ที่มีกำไรสุทธิ 754 ล้านบาท โดยมีรายได้รวม 2,754 ล้านบาท เพิ่มขึ้นจากปี 2556 จำนวน 357 ล้านบาท หรือ 14.9% และมีค่าใช้จ่ายทางการเงิน 1,071 ล้านบาท เพิ่มขึ้นจากปี 2556 จำนวน 154 ล้านบาท หรือ 16.8%
สำหรับผลการดำเนินงานเฉพาะไตรมาส 4 ของปี 2557 อัตราการเติบโตทางเศรษฐกิจภายในประเทศยังคงชะลอตัวลงส่งผลให้ไตรมาส 4 มีกำไรสุทธิ 143 ล้านบาท ลดลงจากงวดเดียวกันของปีก่อน 1.37 ล้านบาท หรือ 0.9% โดยมีรายได้รวม 689 ล้านบาท ลดลง 2.9 ล้านบาท หรือ 0.4%
ขณะที่มีค่าใช้จ่ายทางการเงิน 268 ล้านบาท ลดลง 1.7 ล้านบาท หรือ 0.6% จากการจัดหาแหล่งเงินกู้ยืม เพื่อรองรับการปล่อยสินเชื่อของบริษัท ส่วนค่าใช้จ่ายหนี้สูญและหนี้สงสัยจะสูญมี 139 ล้านบาท เพิ่มขึ้นจากงวดเดียวกันของปีก่อน  17 ล้านบาท หรือ 14.4% จากการตั้งสำรองตามปกติของบริษัทและจากการพิจารณาตั้งสำรองทั่วไปเพิ่มเติม เพื่อให้สอดคล้องกับภาวะเศรษฐกิจในประเทศที่ยังคงชะลอตัวลง
อย่างไรก็ตาม บริษัทยังคงมีโครงสร้างทางการเงินที่แข็งแกร่งมีสินทรัพย์รวม 2.78 หมื่นล้านบาท เพิ่มขึ้นจากงวดเดียวกันของปีก่อน 571 ล้านบาท หรือ 2% จากการให้สินเชื่อในกลุ่มรถบรรทุกเป็นหลัก โดยบริษัทมีสินเชื่อเช่าซื้อจำนวน 2.7 หมื่นล้านบาท เพิ่มขึ้นจากงวดเดียวกันของปีก่อนจำนวน 433 ล้านบาท หรือ 1.6% ซึ่งคิดเป็นสัดส่วน 97% ของสินทรัพย์รวม ในขณะที่หนี้สินรวม 2.39 หมื่นล้านบาท และส่วนของผู้ถือหุ้นของบริษัท 3,879 ล้านบาท